ગરીબ અને મધ્યમવર્ગના લોકો ઇમર્જન્સી સમયે વ્યાજખોરો પાસે ઊંચા દરના વ્યાજ પર રૂપિયા લેતા હોય છે, જેનો ફાયદો ઉઠાવીને વ્યાજખોર લોકો પાસે મૂડી કરતાં વધુ વ્યાજ વસૂલ કરે છે. વ્યાજખોરો પ ટકાથી લઇ ૪પ ટકા સુધીનું વ્યાજ લોકો પાસેથી લેતા હોય છે. સમયસર વ્યાજ નહીં મળતાં વ્યાજખોર વ્યાજની રકમ પર ૧૦ ટકા પેનલ્ટી પણ એક દિવસની વસૂલ કરે છે. વ્યાજખોરોની પઠાણી ઉઘરાણીથી લોકો મૂડી કરતાં વધુ વ્યાજ ચૂકવી દેતા હોય છે તેમ છતાંય તેમની ઉઘરાણી ચાલુ જ રહે છે. વ્યાજના વિષચક્રમાં ફસાયેલા લોકો બહાર નીકળવા માટે મોતનો રસ્તો અપનાવી લેતા હોય છે અથવા તો તેમની મિલકત વ્યાજખોરોના નામે કરી દેતા હોય છે.